CELEX: 32022R0026
Language: sk
Date: 2021-09-24 00:00:00
Title: Delegované nariadenie Komisie (EÚ) 2022/26 z 24. septembra 2021, ktorým sa dopĺňa nariadenie Európskeho parlamentu a Rady (EÚ) 2019/2033, pokiaľ ide o regulačné technické predpisy, ktorými sa spresňuje pojem oddelené účty s cieľom zabezpečiť ochranu peňazí klienta v prípade zlyhania investičnej spoločnosti (Text s významom pre EHP)

11.1.2022   
               
               
                  SK
               
               
                  Úradný vestník Európskej únie
               
               
                  L 6/7
               
            
         DELEGOVANÉ NARIADENIE KOMISIE (EÚ) 2022/26
         z 24. septembra 2021,
         ktorým sa dopĺňa nariadenie Európskeho parlamentu a Rady (EÚ) 2019/2033, pokiaľ ide o regulačné technické predpisy, ktorými sa spresňuje pojem oddelené účty s cieľom zabezpečiť ochranu peňazí klienta v prípade zlyhania investičnej spoločnosti
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho Parlamentu a Rady (EÚ) 2019/2033 z 27. novembra 2019 o prudenciálnych požiadavkách na investičné spoločnosti a o zmene nariadení (EÚ) č. 1093/2010, (EÚ) č. 575/2013, (EÚ) č. 600/2014 a (EÚ) č. 806/2014 (1), a najmä na článok 15 ods. 5 tretí pododsek v spojení s jeho článkom 15 ods. 5 prvým pododsekom písm. b),
         keďže:
         
                     (1)
                  
                  
                     Oddelené účty sú vymedzené v článku 4 ods. 1 bode 49 nariadenia (EÚ) 2019/2033 na účely tabuľky 1 v článku 15 ods. 2 uvedeného nariadenia. Aby investičné spoločnosti mohli uplatňovať nižšie koeficienty na výpočet požiadavky na vlastné zdroje „peniaze klienta v držbe“, ak sú peniaze klienta v držbe na oddelených účtoch, mal by sa bližšie určiť pojem oddelené účty ako pojem zahŕňajúci podmienky, ktorými sa zabezpečuje ochrana peňazí klienta v prípade zlyhania investičnej spoločnosti. Keďže tieto podmienky sú stanovené v článku 2 ods. 1 delegovanej smernice Komisie (EÚ) 2017/593 (2), na účely spresnenia pojmu oddelené účty podľa tohto nariadenia je vhodné odkazovať na rovnaké podmienky. V tomto nariadení by sa preto mal stanoviť súbor podobných požiadaviek, ako sú požiadavky stanovené v článku 2 ods. 1 delegovanej smernice (EÚ) 2017/593.
                  
               
                     (2)
                  
                  
                     Toto nariadenie vychádza z návrhu regulačných technických predpisov, ktorý Komisii predložil Európsky orgán pre bankovníctvo.
                  
               
                     (3)
                  
                  
                     Európsky orgán pre bankovníctvo uskutočnil otvorené verejné konzultácie o návrhu regulačných technických predpisov, z ktorého toto nariadenie vychádza, analyzoval potenciálne súvisiace náklady a prínosy a požiadal o poradenstvo Skupinu zainteresovaných strán v bankovníctve zriadenú v súlade s článkom 37 nariadenia Európskeho parlamentu a Rady (EÚ) č. 1093/2010 (3),
                  
               PRIJALA TOTO NARIADENIE:
         
            Článok 1
            Pojem oddelené účty
            Pokiaľ ide o podmienky, ktorými sa zabezpečuje ochrana peňazí klienta v prípade zlyhania investičnej spoločnosti, pojem oddelené účty uvedený v článku 15 ods. 5 písm. b) nariadenia (EÚ) 2019/2033 znamená, že:
            
                        a)
                     
                     
                        záznamy a účty sa vedú tak, aby sa investičným spoločnostiam umožnilo kedykoľvek a bezodkladne rozlíšiť finančné prostriedky držané pre jedného klienta od finančných prostriedkov držaných pre ktoréhokoľvek iného klienta, ako aj od ich vlastných zdrojov;
                     
                  
                        b)
                     
                     
                        záznamy a účty sa vedú tak, aby bola zabezpečená ich presnosť a aby predovšetkým zodpovedali finančným prostriedkom držaným pre klientov, pričom sa musia dať použiť ako audítorský záznam;
                     
                  
                        c)
                     
                     
                        sa pravidelne uskutočňujú zosúhlasenia medzi internými účtami a záznamami investičných spoločností a internými účtami a záznamami všetkých tretích strán, ktoré tieto finančné prostriedky majú v držbe;
                     
                  
                        d)
                     
                     
                        sa podnikli potrebné kroky na zabezpečenie toho, aby uložené finančné prostriedky klienta boli držané na účte alebo účtoch identifikovaných oddelene od akýchkoľvek účtov používaných na držbu finančných prostriedkov patriacich investičnej spoločnosti;
                     
                  
                        e)
                     
                     
                        sa zaviedli primerané organizačné opatrenia na minimalizáciu rizika straty alebo úbytku finančných prostriedkov klienta alebo oslabenia práv spojených s týmito finančnými prostriedkami v dôsledku zneužitia finančných prostriedkov, podvodu, nekvalitnej správy, nevhodného vedenia záznamov či nedbanlivosti.
                     
                  
         
            Článok 2
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 24. septembra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 314, 5.12.2019, s. 1.
         
            (2)  Delegovaná smernica Komisie (EÚ) 2017/593, ktorou sa dopĺňa smernica Európskeho parlamentu a Rady 2014/65/EÚ, pokiaľ ide o ochranu finančných nástrojov a finančných prostriedkov patriacich klientom, povinnosti v oblasti riadenia produktov a pravidlá uplatniteľné na poskytovanie alebo prijímanie poplatkov, provízií alebo akýchkoľvek peňažných alebo nepeňažných benefitov (Ú. v. EÚ L 87, 31.3.2017, s. 500).
         
            (3)  Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12).